Diari Oficial de la Generalitat Valenciana


Sumari del DOGV 9732, del 24-11-2023 (2023/11254)

RESOLUCIÓ de 22 de novembre de 2023, del conseller de Sanitat, relativa a l'accés dels animals de companyia als centres, serveis i establiments sanitaris de titularitat de la Generalitat.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9732

Data del DOGV
:   24-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11146


Data del document
:   22-11-2023

Organisme emissor
:   Conselleria de Sanitat

Tipus de document
:   Resolució

Descriptors 

:   * establiment hospitalari
    * benestar dels animals

RESOLUCIÓ de 22 de novembre de 2023, del conseller de Sanitat, relativa a l'accés dels animals de companyia als centres, serveis i establiments sanitaris de titularitat de la Generalitat. [2023/11376]  
La Llei 7/2023, de 28 de març, de protecció dels drets i el benestar dels animals, publicada en el Boletín Oficial del Estado núm. 75, de 29 de març de 2023, estableix en l'article 29 una norma de caràcter bàsic de conformitat amb la disposició final sisena, una sèrie de disposicions relatives a les condicions d'accés amb animals de companyia als establiments i espais públics.  
En concret el punt 3 d'aquest article 29 assenyala que «excepte prohibició expressa, ben senyalitzada i visible des de l'exterior, es permetrà l'accés d'animals de companyia a edificis i dependències públiques».  
  
En l'àmbit de decisió que aquest precepte permet a les Administracions públiques, dins del respecte als drets, límits i requisits establits per la mateixa llei, es cal un acte administratiu relatiu a les condicions d'entrada de persones amb animals de companyia en edificis i dependències públics.  
En el cas dels centres, serveis i establiments sanitaris es considera que l'accés d'animals de companyia podria comportar riscos tant higienicosanitaris com de seguretat per a la integritat dels pacients i del mateix personal que hi treballa. Aquesta circumstància, unida a la necessitat de garantir una prestació adequada i de qualitat del servei públic de salut i els drets de tot el personal que presta els seus serveis en aquests equipaments, aconsellen limitar la presència d'aquests animals de companyia.  
A l'efecte d'aquesta norma s'entén per «animal de companyia», de conformitat amb el que disposa l'article 3.a de la dita Llei 7/2023, aquell «animal domèstic o silvestre en captivitat, mantingut per l'ésser humà, principalment en la llar, sempre que es puga tindre en bones condicions de benestar que respecten les seues necessitats etològiques, puga adaptar-se a la captivitat i que la seua tinença no tinga com a destinació el seu consum o l'aprofitament de les seues produccions o qualsevol ús industrial o qualsevol altra fi comercial o lucrativa i que, en el cas dels animals silvestres, la seua espècie estiga inclosa en el llistat positiu d'animals de companyia. En tot cas, gossos, gats i furons, independentment de la finalitat a què es destinen o del lloc en què habiten o del qual procedisquen, seran considerats animals de companyia. Els animals de producció només es consideraran animals de companyia en el cas que, perdent la seua finalitat productiva, el propietari decidira inscriure'l com a animal de companyia en el Registre d'Animals de Companyia».  
  
Tot això sense perjudici de l'obligació d'observar el que s'estableix en la Llei 12/2003, de 10 d'abril, de la Generalitat, sobre gossos d'assistència per a persones amb discapacitats, publicada en el Diari Oficial de la Generalitat Valenciana núm. 4479, d'11 d'abril de 2023, que garanteix l'accés als llocs, allotjaments, establiments, locals i transports públics o d'ús públic a totes les persones amb discapacitat que vagen acompanyades de gossos d'assistència ben acreditats com a tals i que complisquen les condicions higienicosanitàries escaients.  
  
Vistos els preceptes i consideracions anteriors, en virtut de les competències que m'atribueix l'article 4 del Decret 135/2023, de 10 d'agost, del Consell, d'aprovació del Reglament orgànic i funcional de la Conselleria de Sanitat, resolc:  
  
Primer. Limitació d'accés amb animals de companyia  
L'accés de les persones amb animals de companyia als centres i serveis sanitaris de titularitat pública estarà prohibit, i la seua presència es limitarà exclusivament a aquells casos que disposa la Llei 12/2003, de 10 d'abril, de la Generalitat, respecte a l'accés a l'entorn de les persones usuàries de gossos d'assistència per a persones amb discapacitats, on es reconeix a les esmentades persones el dret d'accés als centres sanitaris, assistencials i socioassistencials.  
  
Segon. Aplicació  
Els centres, serveis i establiments sanitaris de titularitat privada podran acollir-se al que es disposa en aquesta resolució.  
  
Tercer. Senyalització  
En els accessos dels centres, serveis i establiments sanitaris de titularitat de la Generalitat, se senyalitzarà de manera visible des de l'exterior la prohibició d'accés d'animals de companyia en els termes establits en la resolució, utilitzant el model de cartell que figura com a annex únic, respectant la imatge institucional de la Generalitat Valenciana. Per a això s'utilitzarà el Manual d'Identitat Corporativa de la Generalitat.  
  
  
Quart. Efectes  
Aquesta resolució produirà efectes l'endemà de la publicació en el Diari Oficial de la Generalitat Valenciana.  
  
Contra la present resolució, que esgota la via administrativa, es pot interposar, potestativament, un recurs de reposició en el termini d'un mes, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques o un recurs contenciós administratiu en el termini de dos mesos de conformitat amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 22 de novembre de 2023.- El conseller de Sanitat: Marciano Gómez Gómez.  
  
  
  
ANNEX ÚNIC  
Senyalització en els accessos